Республикэ клиникэ сымаджэщым и дохутыр нэхъыщхьэм и къалэнхэр игъэзэщIэну ягъэуващ КъБР-м и Парламентым и депутат Бгъэжьнокъуэ Зурият
КъБР-м и Правительствэм и УнафэщIым и къуэдзэ — узыншагъэр хъумэнымкIэ министр Шэт Ирмэ Республикэ клиникэ сымаджэщым и лэжьакIуэхэм яригъэцIыхуащ дохутыр нэхъыщхьэм и къалэнхэр зыгъэзэщIэну ягъэува КъБР-м и Парламентым и депутат, социальнэ политикэмкIэ, лэжьыгъэмрэ узыншагъэр хъумэнымкIэ комитетым и унафэщIу щыта Бгъэжьнокъуэ Зурият.
ЗэIущIэр щыщIидзэм къызэхуэсахэр сымаджэщым и дохутыр нэхъыщхьэу илъэс иримыкъукIэ лэжьа Боттаев Хьэдис дакъикъэкIэ хуэщыгъуащ. «Дэ тхэкIыжащ Тхьэм дохутыр IэщIагъэм къыхуигъэщIа цIыху телъыджэ, — жиIащ Шэт Ирмэ. — Ар зыIэщIэкIуэдахэм ящIа щIэпхъаджагъэр зэрыпхуэгъэзэхуэн щыIэкъым. Абы куэд илэжьащ, къыщIидза зэхъуэкIыныгъэхэр зэпыуа зэрымыхъуным дыхущIэкъун хуейщ. Унафэ къэтщтащ дохутыр нэхъыщхьэм и къалэнхэр игъэзэщIэну Бгъэжьнокъуэ Зурият дгъэувыну. Гупыр фыкъыхузоджэ фызэкъуэувэу Республикэ клиникэ сымаджэщыр фIагъ лъагэ зиIэ медицинэ дэIэпыкъуныгъэ цIыхухэм щагъуэтыну иджырей медицинэ IуэхущIапIэ зэрыфщIыным фытелэжьэну».
Республикэ клиникэ сымаджэщым и унафэщIыщIэм Шэт Ирмэ хуигъэуващ Боттаев Хьэдис иужьрей зэманым жыджэру зэлэжьа нэхъапэ игъэщыпхъэ къалэн зыбжанэ: иджырей технологиещIэхэр къагъэсэбэпу сымаджэхэм еIэзэныр; ещанэ реанимацэрэ Лъынтхуэ узыфэхэм щеIэзэ щIыналъэ центрым хэту узыншагъэр щрагъэфIэкIуэж къудамэрэ къызэIухыныр; санитар-эпидемиологие хабзэхэмрэ сымаджэм и лэжьыгъэр зэрызытеухуамрэ ткIийуэ тетыныр; сымаджэхэр хущхъуэкIэ нэсу къызэгъэпэщы-
ныр; лэжьакIуэхэм яхуэфэщэн улахуэ етыныр.
КъБР-м Узыншагъэр хъумэнымкIэ и
министерствэм и пресс-IуэхущIапIэ.
